તાજેતરમાં વાઇબ્રન્ટ ગુજરાત સમિટ દરમ્યાન દેશી વિદેશી મહાનુભાવોની અાગતા સ્વાગતા પાછળ કોર્પોરેશન ઘેલું થયું હતું. આ મહાનુભાવોની નજરમાં સુંદર અમદાવાદની છબી બતાવવા તંત્રે પાણીની જેમ પૈસા વાપર્યા હતા. બીઆરટીએસમાં મોટા પાયે રંગરોગાન, કોરિડોરની સાફ સફાઇ વગેરે કામ હાથ પર લેવાયાં હતાં. જેમાં સત્તાવાળાઓની ઘોર બેદરકારીનો એક નમૂનાની વાત કરવી છે. નારણપુરાના મેયરના વોર્ડના રહેવાસીઓની ફરિયાદ મુજબ સોલા રોડ પર બીઆરટીએસના કારણે રસ્તા બંધ થવાથી તો લોકો પરેશાન છે જ પરંતુ અવરજવર માટે ખુલ્લી મુકાયેલી જગ્યા પરના બીઆરટીએસના પિલર મહિનાઓથી તૂટેલી હાલતમાં પડ્યા છે. પિલરના ખીલા બાળકો, વૃદ્ધોનેે વાગી રહ્યા છે. પરંતુ સમિટ પહેલાં બીઆરટીએસના કોન્ટ્રાકટરે આંખ મિંચીને રંગ કામ કર્યું હોય તેમ તૂટેલા પિલરને પણ ‘પીળા રંગ’થી રંગી કાઢયા છે ! તૂટેલા પિલરને ખસેડવાની પણ કોન્ટ્રાકટરે તસદી લીધી નહીં ! એ વાત જુદી છે કે, સત્તાવાળાઓએ પણ ‘ઊલટા ચશ્માં’ પહેર્યાં હોઇ કોન્ટ્રાકટરના બિલને સ્થળ તપાસ કર્યા વિના મંજૂરી આપી દીધી. પરંતુ પાયાનો પ્રશ્ન એ છે કે જો મેયર ગૌતમ શાહના વોર્ડમાં આવી ગંભીર બેદરકારી આચરાઇ હોય તો પછી અન્ય વિસ્તારમાં શું નહીં થયું હોય ?’